เงินบาทแกว่งแคบระหว่างผลประชุมกนง.พรุ่งนี้ คาดมีมติคงดอกเบี้ย
ค่าเงินบาทปิดตลาดเย็นนี้ (3 พ.ย.) ที่ระดับ 35.56/58 บาท/ดอลลาร์ ใกล้เคียงกับช่วงเช้าที่เปิดตลาดที่ระดับ 35.53/55 บาท/ดอลลาร์
3 พ.ย. 2558

นักบริหารเงินเปิดเผยถึงค่าเงินบาทปิดตลาดเย็นนี้ (3 พ.ย.) ที่ระดับ 35.56/58 บาท/ดอลลาร์ ใกล้เคียงกับช่วงเช้าที่เปิดตลาดที่ระดับ 35.53/55 บาท/ดอลลาร์
วันนี้เงินบาทเคลื่อนไหวในกรอบแคบๆ เนื่องจากวันนี้ยังไม่มีปัจจัยสำคัญเป็นพิเศษที่จะมีผลต่อตลาด ขณะที่พรุ่งนี้ตลาดจับตาดูผลการประชุมคณะกรรมการนโยบายการเงิน (กนง.) ซึ่งตลาดคาดว่า กนง.จะมีมติคงอัตราดอกเบี้ยนโยบายไว้เท่าเดิมที่ระดับ 1.50% ส่วนปัจจัยต่างประเทศนั้น ต้องรอดูตัวเลขการจ้างงานนอกภาคเกษตรของสหรัฐฯ ที่จะประกาศในวันศุกร์นี้
“วันนี้บาทแกว่งในกรอบแคบๆ เพราะไม่มีปัจจัยอะไรเด่น คงต้องรอดูพรุ่งนี้ที่จะมีประชุม กนง. แต่ตลาดคาดว่ารอบนี้จะคงดอกเบี้ย ดังนั้นจึงไม่น่ามีผลอะไรมาก อาจต้องไปรอดูตัวเลข Non farm Payroll ของสหรัฐฯ ศุกร์นี้อีกที” นักบริหารเงินกล่าว ขณะที่คาดว่า วันพรุ่งนี้เงินบาทจะเคลื่อนไหวในกรอบ 35.50-35.65 บาท/ดอลลาร์
 
ที่มา: สำนักข่าวอินโฟเควสท์